Istvan Kovacs va bifa a doua finală europeană arbitrată, potrivit site-ului oficial al Federației Române de Fotbal.
După cea din Conference League, ediția 2022, Kovacs trece la un alt nivel. Va arbitra finala Europa League.
Așadar, Istvan Kovacs a fost delegat la finala Europa League dintre Bayer Leverkusen și Atalanta. Aceasta va avea loc pe 22 mai, la Dublin.
„Istvan Kovacs a fost delegat de UEFA să conducă finala Europa League de miercuri, 22 mai, de la Dublin: Atalanta (Italia) – Bayer Leverkusen (Germania). Din brigada pentru această finală vor face parte și conaționalii Vasile Marinescu și Ovidiu Artene, asistenți, și Cătălin Popa, asistent VAR.
Alături de aceștia vor fi al patrulea oficial, Ivan Kruzliak (Slovacia), asistentul de rezervă, Branislav Hancko (Slovacia), în timp ce în camera VAR se vor afla Paulus van Boekel (Țările de Jos), arbitru VAR, și Rob Dieperink (Țările de Jos), suport VAR”, este anunțul FRF pe site-ul oficial.